b'\n_START_ARTICLE_\nVolda\n_START_SECTION_\nN\xc3\xa6ringsveier\n_START_PARAGRAPH_\nKommunesenteret Volda har h\xc3\xb8gskole, sykehus og h\xc3\xb8yteknologisk industri. Den offentlige sektoren st\xc3\xa5r s\xc3\xa6rlig sterkt, og andelen av arbeidsstyrken som jobber i den er over b\xc3\xa5de lands- og fylkesgjennomsnittet. _NEWLINE_Scana Industrier og Rolls-Royce er to av de mer kjente industribedriftene som har produksjonsavdelinger i Volda. Det er i tillegg flere andre sm\xc3\xa5 og mellomstore industribedrifter i kommunen._NEWLINE_Tradisjonelt har landbruk v\xc3\xa6rt en viktig n\xc3\xa6ringsvei, men den sysselsetter en stadig lavere andel av arbeidsstyrken.\n_START_SECTION_\nMedia\n_START_PARAGRAPH_\nAvisa M\xc3\xb8re, som kommer ut i Volda, er Norges eldste lokalavis og Norges nest eldste avis som fremdeles kommer ut, bare sl\xc3\xa5tt av Adresseavisen i Trondheim. Norsk Landboeblad var forl\xc3\xb8peren til dagens avis, og den kom ut i perioden 1810 \xe2\x80\x93 1817. Dette var b\xc3\xa5de det f\xc3\xb8rste trykkeriet og den f\xc3\xb8rste avisa p\xc3\xa5 landsbygda i Norge og trolig det femte trykkeriet i landet. _NEWLINE_Trykkeriet som trykte Norsk Landboeblad ,og som i dag utgir M\xc3\xb8re, heter Aarflots prenteverk.  Trykkeriet ligger n\xc3\xa5 i Volda sentrum, men startet opp i bygda Egset, hvor det i dag ligger et museum som inneholder gamle trykkerimaskiner fr\xc3\xa5 Aarflots prenteverk.\n_START_SECTION_\nTurisme\n_START_PARAGRAPH_\nP\xc3\xa5 Kleppekleiva ligger Astronomisenteret Kometland._NEWLINE_Volda Skisenter: Reset har ei 1 100 m lang lysl\xc3\xb8ype fra Sandhornet, og like ved er det lysl\xc3\xb8ype for langrenn. Flere av bygdelaga har ogs\xc3\xa5 lysl\xc3\xb8yper. Det er et godt utvalg av merkede turstier i kommunen og i Vassbotn er det en ni-hulls golfbane. _NEWLINE_I Bj\xc3\xb8rkedalen er b\xc3\xa5tbyggertradisjonene levende, og her kan du se b\xc3\xa5tbyggere i arbeid, og f\xc3\xa5 deg en tur i et vikingskip p\xc3\xa5 Bj\xc3\xb8rkedalsvatnet. _NEWLINE_I Dalsfjorden kan du bes\xc3\xb8ke Fyrmuseet, og i Austefjorden finner du \xc3\x85rset\xc3\xb8y-samlinga, et museum der den gamle bygdekulturen og n\xc3\xa6ringslivet er dokumentert._NEWLINE_I sentrum ligger Volda Bygdetun, Haualeitet, med mange eldre bygninger og utstillingslokale._NEWLINE_P\xc3\xa5 Egset ligger Sivert Aarflot-museet; Sivert Aarflot var grunnleggeren av det f\xc3\xb8rste trykkeriet p\xc3\xa5 landsbygda i Norge.\n_START_SECTION_\nDei Nynorske Festspela\n_START_PARAGRAPH_\nDei Nynorske Festspela er en festival for nynorsk litteratur og kultur. Festspillarrangementene blir i hovedsak holdt i Ivar Aasen-tunet, men ogs\xc3\xa5 andre steder i Volda og \xc3\x98rsta. Programmet best\xc3\xa5r blant annet av opplesninger, litteratursamtaler, spr\xc3\xa5kdebatter, prisutdelinger, konserter og kunstutstillinger. Festspillene arrangeres siste uka i juni.\n_START_SECTION_\nDen norske dokumentarfilmfestivalen\n_START_PARAGRAPH_\nDen norske dokumentarfilmfestivalen er den st\xc3\xb8rste og eldste dokumentarfilmfestivalen i Norge. Festivalen gikk av stabelen for f\xc3\xb8rste gang i 1997. Det vises ca. 50\xe2\x80\x9360 filmer under arrangementet. Festivalen arrangeres i slutten av april.\n_START_SECTION_\nVEKA i Volda\n_START_PARAGRAPH_\nVeka er et arrangement som best\xc3\xa5r av konserter, bokbad, revy, dabatter osv. Arrangementet er ment for b\xc3\xa5de lokalbefolkning og studenter. Veka g\xc3\xa5r over ni dager hver h\xc3\xb8st og arrangeres av studentmedlemmene av Studentsamfunnet i Volda i samarbeid med Studenthuset Rokken.\n_START_SECTION_\nX2-festivalen\n_START_PARAGRAPH_\nX2 er en sport- og musikkfestival i hjerte av Sunnm\xc3\xb8rsalpene. Andre konkurranser er luftsport (paraglider, akro), longboard, sykling og elvepadling. Arrangementet arrangeres p\xc3\xa5 v\xc3\xa5rparten i Volda og \xc3\x98rsta.\n_START_SECTION_\nHistorikk\n_START_PARAGRAPH_\nVolda ble etablert som Volda formannskapsdistrikt i 1837. 1. august 1883 ble \xc3\x98rsta fradelt og etablert som egen kommune. Volda hadde p\xc3\xa5 dette tidspunktet 3\xc2\xa0485 innbyggere, mens \xc3\x98rsta hadde 2\xc2\xa0070._NEWLINE_1. januar ble g\xc3\xa5rden Ytrest\xc3\xb8len i \xc3\x98rsta med 13 innbyggere tilbakef\xc3\xb8rt til Volda._NEWLINE_1. juli 1924 ble Dalsfjord fradelt som egen kommune med 960 innbyggere. Volda hadde 4\xc2\xa0715 innbyggere etter fradelingen. _NEWLINE_1. januar 1964 ble Dalsfjord igjen en del av Volda kommune. Volda hadde p\xc3\xa5 dette tidspunktet 6\xc2\xa0056 innbyggere og Dalsfjord 1\xc2\xa0151, slik at den nye Volda kommune total hadde en befolkning p\xc3\xa5 7\xc2\xa0207. I dag er de tilsvarende tallene 8 158 og 751. Totalt 8 909 (01.01.2014).\n_START_SECTION_\nKommunev\xc3\xa5pen\n_START_PARAGRAPH_\nVoldas kommunev\xc3\xa5pen er en nedvendt s\xc3\xb8lv pennesplitt p\xc3\xa5 bl\xc3\xa5 bakgrunn. Forslaget til kommunev\xc3\xa5pen ble vedtatt i 1987 etter et forslag av Helge Kragset med tittelen "det opplyste bondevelde". Kommunev\xc3\xa5penet utdanning og kunnskap, antagelig med referanse til Voldas historie som skolested og som sentrum for den nynorske skriftkulturen.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er Uppheimsplassen i Volda sentrum. I dette omr\xc3\xa5det vet man at det har v\xc3\xa6rt aktivitet s\xc3\xa5 lenge Volda har v\xc3\xa6rt bebodd. Dette er et areal p\xc3\xa5 et par m\xc3\xa5l, omkranset av kirken, den gamle banken og eldre trehus. I 2007 blir plassen opparbeidet til parkomr\xc3\xa5de med gangveier og beplanting. Kunstverket \xc2\xabTellusegget\xc2\xbb av Astrid Eidset Rygh er plassert i glassmonter p\xc3\xa5 omr\xc3\xa5det. Dette kunstverket var utgangspunktet for \xc2\xabJordklodeegget\xc2\xbb som var sentralt under \xc3\xa5pningen av OL p\xc3\xa5 Lillehammer.'